
             ÖNKORMÁNYZATA

13-7/2012. sz. Cigány Nemzetiségi Önkormányzati ülés

JEGYZŐKÖNYV
Készült:
Kiskőrös Város Cigány Nemzetiségi Önkormányzata 2012. november 13-án (kedd) 14.30 
órakor, a nemzetiségek jogairól szóló 2011. évi CLXXIX. tv. 97. §-a, és Kiskőrös Város 
Cigány Nemzetiségi Önkormányzata Szervezeti és Működési Szabályzatáról szóló 
34/2006. sz. Cigány Nemzetiségi Önkormányzati határozat III. fejezet 47. pontja alapján 
megtartott közmeghallgatásról.
Helye: 
Városháza Díszterme

6200 Kiskőrös, Petőfi tér 1.

Jelen vannak: 
id. Kunhegyesi Ferenc 

Kunhegyesi Nikolett 

ifj. Kunhegyesi Ferenc
képviselő

Domonyi László 
polgármester


Szabóné Lovász Márta 
képviselő


Lovasi Attila
Kiskőrösi Rendőrkapitányság



kapitányságvezető


Dr. Csertő Gyula 
jegyző

Kutyifa Sándorné Sinkovicz Csilla 
jegyzőkönyvvezető 

Nem jelent meg:
Patai Róbert 
képviselő
Kunhegyesi Ferenc elnök köszöntötte a közmeghallgatáson megjelenteket, megállapította a határozat-képességet és megnyitotta az ülést. A testület elnöke jegyzőkönyv hitelesítőnek ifj. Kunhegyesi Ferencet jelölte ki.
(A közmeghallgatáson 2 érdeklődő állampolgár vett részt.)
Az elnök bevezetőjét a kiskőrösi cigányság körülményeinek elemzésével kezdte meg. Elmondása szerint hosszú évek óta tarthatatlan a helyzet, és sajnos az Európai Unióba történő belépés sem hozta meg a hozzá fűzött reményeket. Legnagyobb sérelmeként említette meg a tényt, miszerint a cigányoknak nem tudnak megfelelő munkahelyet biztosítani, csupán a közmunkaprogram keretein belül. Ez azonban nagyon kevés pénzt jelent, amiből alig lehet megélni. Ha 1-1 szerencsésebb cigány nemzetiségű aktív korú személy el is tud helyezkedni egyéb munkáltatónál, ott nem veszik emberszámba, erőn felül dolgoztatják, kihasználják őket. Bevezetője végén összefoglalta, hogy a jelenlegi gazdasági körülmények között, amikor is egyre nehezebb a napi megélhetés, közösségi összefogással lehetne csak megoldani a problémákat. Ezután felkérte a jelenlévőket, hogy tegyék fel kérdéseiket, mondják el véleményüket a témáról.
Egy érdeklődő (Rostás Csaba) kért szót, és tett egy észrevételt. Elmondta, hogy a napokban beszélt egy közfoglalkoztatásban dolgozó cigány származású férfival, aki panaszkodott a munkacsoport vezetőjére, mert sértő kifejezésekkel élve, a hangját felemelve utasította rendre őt alaptalanul. 

Kunhegyesi Ferenc elnök felhívta a figyelmét arra, hogy más nevében ne járjon el a közmeghallgatáson. Ő ugyanis személyesen beszélt ezzel a dolgozóval, és meg is hívta a közmeghallgatásra, hogy mondja el személyesen a panaszát. A dolgozó azonban ígérete ellenére nem jött el, így nem érdemes arra, hogy más a nevében eljárjon.

Rostás Csaba ezt tudomásul vette, de hozzátette, hogy az eset példa értékű, és általánosságban sem szabad figyelmen kívül hagyni.

A továbbiakban Sztojka László vitte tovább a gondolatmenetet. Ő is egyetért a foglalkoztatás hiányosságaival, de örül, hogy legalább a közmunkaprogramban való részvételre van lehetőség.

Azonban érthetetlennek tartja, hogy a helyi vállalkozók miért az erdélyi vendégmunkásokat foglalkoztatják a cigány lakosság helyett, mikor köztudottan sok köztük az álláskereső. Véleménye szerint nagy jelentőséggel bírna a párbeszéd kialakítása a vállalkozókkal, akik így talán a roma közösség tagjait is szívesen foglalkoztatnák.

Javaslatai közt szerepel a hátrányos helyzetűek megsegítésére létrehozandó, alapítványi felépítéshez hasonló szociális szövetkezet, mely pályázatok által segíthetne a rászorulókon. 

A továbbiakban félelmét jelezte azzal kapcsolatban, hogy az egyre terjedő kábítószerek, hallucinogén anyagok nagymértékben veszélyeztetik a fiatal cigányságot, és ez ellen tenni kell. Korábban már megosztotta gondolatait Kuti Erika rendőr őrnaggyal, aki egyetértését kifejezve azt tanácsolta, hogy a Közösségi Házban szervezzenek programokat a fiatalság számára, amelyen felhívják a figyelmet az őket veszélyeztető tényezőkre.

Sztojka László észrevételei után id. Kunhegyesi Ferenc vette át szót. Elmondta, hogy bár a helyzet továbbra sem kielégítő, a polgármestert dicséret illeti, amiért ennyi cigány dolgozót foglalkoztat Kiskőrösön. Szeretné, ha jobb munkalehetőséget is kapnának, azonban ez az út csak a tanuláson, a szakképzésen keresztül vezet eredményre. Célja, hogy több cigány fiatalnak legyen továbbtanulási ambíciója, ám azt is megérti, hogy a mostaninál is jobban csökken az érdeklődés, hisz jelen helyzetben a többdiplomás személyeket sem tudják foglalkoztatni. 

Ezt követően Domonyi László Polgármester Úr osztotta meg észrevételeit a jelenlévőkkel.

Első soron Rostás Csabához intézte szavait, miszerint nem szabad egy ember szavaira hagyatkozni, a másik fél álláspontját is meg kell hallgatni, hiszen csak így kapható teljes kép az esetről. A Polgármester Úr elmondása szerint hallott már olyan esetről, amikor valóban a dolgozó viselkedése volt kifogásolható, és a munka csoportvezető felháborodása jogos volt.
A hallottakat továbbfűzve egyetértését fejezte ki a Sztojka László által említett szociális szövetkezet létrehozásának ötletével kapcsolatban, azonban gondot jelent, hogy Kiskőrösön jelenleg nincs olyan szabad földterület, ahova ez a szövetkezet terjeszkedhetne.

A foglalkoztatás témájában felhívta az elnök figyelmét, hogy az Önkormányzat is törvények alapján dolgozik, nincs lehetősége olyan változtatásokra, amit az elnök elvárna. Továbbá kifejtette, hogy a közfoglalkoztatásúak órabére 400 Ft-ra jön ki, ami egyáltalán nem mondható rossz órabérnek a jelenlegi gazdasági helyzetben. Erről id. Kunhegyesi Ferenc a közmeghallgatás során értesült, és egyetértett a polgármesterrel. 

Domonyi László érvelése szerint azért nem foglalkoztatják a helyi vállalkozók a cigány származásúakat, mert sokukra nem lehet számítani. Jelentős mennyiségű panasz érkezett a munkásokra, miszerint több munkanapon keresztül nem vették fel a munkát, előzetes értesítés nélkül. A polgármester azt tanácsolta, hogy döntsék el, valóban akarnak-e dolgozni, vagy sem. Ha az előbbi helyzet áll fenn, akkor azért tenniük is kell, és becsületesen végezni a munkájukat minden nap, természetesen a megfelelő körülményeket biztosítva számukra. Hozzátette, ez nem kifejezetten csak rájuk vonatkozik, magyarok között is található olyan, akit el kell küldeni a hanyagsága miatt.

Az oktatásban való részvételük véleménye szerint nagyon alacsony, főleg a régebbi időkhöz képest, amikor rengeteg jó szakember volt közöttük. 

Mindent összevetve, szerinte a kiskőrösi cigánysággal nincs gond, azonban a gyerekekre jobban oda kellene figyelni. Hajlamosak rongálni, szándékosan kárt tenni más tulajdonában. Ha erre a szülők kicsit jobban odafigyelnének gyermekeikre, a rendszeres iskolába járásra, akkor felnőtt korukra kialakulna egy rendszer, mely a későbbiekben a munkavállalás, elhelyezkedés során segítséget jelent.
Rostás Csaba elégedettségét fejezte ki, miszerint a pedagógusok ingyen is hajlandóak segíteni azoknak a cigány származású gyerekeknek is, akik igénylik azt. A lehetőségek megvannak, csak fel kell ismerni azokat.
Szabóné Lovász Márta továbbfűzve az előző gondolatmenetet, hozzátette, hogy az óvodában nincs semmi probléma a roma gyerekekkel, nagyon jól kijönnek a társaikkal. Aggályai vannak azonban azzal kapcsolatban, hogy ez a jó szociális készség kamaszkorukra eltűnik, és egyfajta visszaesés tapasztalható, ami sikertelen felnőttkort eredményez. Nem tudja, minek következtében történik mindez, de itt is a szülők felelősségét hangsúlyozza, hisz ők az elsőszámú ráhatással bíró személyek.

Kunhegyesi Ferenc elnök ezt követően Lovasi Attila, kiskőrösi rendőrkapitányhoz fordult, és tájékoztatóképpen beszámolt arról, hogy véleménye szerint a környékbeli rendőrök több alkalommal állítják meg a gépjárművet vezető roma származásúakat, mint másokat, és többször kerül sor büntetés kiszabására is. Szívesen venné, ha néhányszor eltekintenének a származástól, és nem igazoltatnák csak azért őket, mert a kisebbség tagjai.
A rendőrkapitány válaszában elmondta, hogy a rendőrségnek nem célja a büntetések kiszabásának növelése. A jogszabályi változások következtében a kiszabandó bírságok tekintetében a rendőrségnek – a korábbiakhoz mérten – nincs mérlegelési jogköre. Végezetül elmondta, hogy a rendőrség alapvető feladata a közrend és közbiztonság fenntartása.
Ezt követően további hozzászólás hiányában az elnök a közmeghallgatást 16.45 órakor bezárta.

